ASPECTE PRIVIND STATUTUL OMBUDSMAN-ULUI
 ÎN UNELE STATE MEMBRE ALE UNIUNII EUROPENE


ABSTRACT
În ultimii treizeci de ani, modelul scandinav de ombudsman a fost împrumutat de peste 140 de state din întreaga lume, de cele mai multe ori sub o altă denumire: Austria - Volksanwaltschaft, Belgia şi Franţa - Mediator al Republicii, Grecia, Ungaria - Comisar pentru Drepturile Omului, Irlanda, Lituania - Ombudsman Parlamentar, Malta, Olanda - Ombudsman Naţional, Polonia, Portugalia - Apărător al Dreptăţii, Spania - Defensor del Pueblo, Marea Britanie - Comisarul Parlamentar pentru Administraţie.

În Austria, Belgia şi Spania, regiunile au propriul lor ombudsman, în alte câteva state există doar ombudsman-i regionali: în Italia - Difensore Civico şi în unele landuri germane, iar în alte ţări în desfăşoară activitatea ombudsman-i în administraţia locală, precum cei din oraşele mari din Olanda (Amsterdam, Rotterdam, Haga şi Utrecht) sau Belgia (Antwerp, Leuven şi Mechelen).

Această enumerare, departe de a fi exhaustivă, ne arată că instituţia în sine s-a impus în ţări cu forme de stat şi de guvernământ dintre cele mai diverse şi cu structuri administrative diferite. În oricare dintre aceste state, instituţia de sorginte suedeză are o structură fundamentală uniformă, dar o organizare de detaliu diferită, care îi permite să se adapteze sistemelor naţionale.

Uniunea Europeană a creat postul Ombudsmanului European în anul 1995. Rolul Ombudsmanului European este de a supraveghea activităţile instituţiilor Uniunii Europene şi de a se asigura că acestea respectă principiile unei bune guvernări. În doctrina şi practica constituţională recentă este constant subliniată importanţa instituţiei Ombudsman-ului pentru garantarea şi, îndeosebi, pentru apărarea drepturilor şi libertăţilor cetăţeneşti.
În principiu, puterea ombudsman-ului se reduce la dreptul de a face recomandări autorităţilor publice vinovate de încălcarea drepturilor unor persoane, de a controla activitatea organelor administraţiei publice cărora le revin atribuţii în domeniul drepturilor omului, de a inspecta instituţii de deţinere (penitenciare, instituţii precum şcoli de reeducare şi centre de internare a minorilor), spitale, şcoli ş.a. În unele sisteme constituţionale, însă, ombudsmanul are dreptul de a acţiona în justiţie, în condiţiile prevăzute de lege, funcţionarii care s-au făcut vinovaţi de încălcarea unor drepturilor unor persoane. Dreptul de acţiune judiciară se bazează, în acest caz pe investirea, prin Constituţie, a ombudsmanului cu atribuţia de a veghea la respectarea legilor în domeniul drepturilor omului.
AUSTRIA

Baza legală - Constituţia Austriei, Legea privind organizarea şi funcţionarea Ombudsman-ului (Volksanwaltschaftsgezetz) (1982).
Potrivit Constituţiei Federale, Ombudsman-ul (Volksanwaltschaft) este o instituţie independentă, care are sarcina de a examina toate plângerile posibile care implică sistemul administraţiei publice
.
Ombudsman-ul exercită o funcţie de „revizuire publică" în interesul statului de drept, democratic. Acest tip de revizuire trebuie înţeles ca fiind complementar celorlalte tipuri de mecanisme de revizuire, inclusiv controlului politic, jurisdicţional (efectuat prin Curtea Constituţională, Curtea Administrativă şi Tribunalele Administrative Independente) şi controlului financiar (efectuat prin Curtea de Conturi).
Atribuţiile de revizuire au menirea în principal de a acorda asistenţă acelor cetăţeni, care se simt lezaţi în drepturile lor de către o autoritate publică. Ombudsman-ul poate să fie convocat să acorde asistenţă cetăţenilor care doresc să depună petiţii. 
Sfera de competenţă a Ombudsman-ului cuprinde toate nivelele administraţiei federale. În plus, şapte din cele nouă Landuri au în constituţiile lor regionale prevederi care autorizează Ombudsman-ul să examineze activitatea autorităţilor locale şi regionale. Parlamentele regiunilor Voralberg şi Tirol au optat pentru ombudsman-i regionali separaţi de cel naţional.
Ombudsman-ul nu este competent să intervină în conflictele dintre persoanele fizice şi întreprinderile private (inclusiv societăţi de asigurări, bănci). Sarcina sa este aceea de a examina conduita funcţionarilor publici şi a celorlalţi angajaţi ai autorităţilor publice. Revizuirea se bazează pe principiul aplicării corecte a legii.

Aceasta înseamnă că scopul intervenţiei Ombudsman-ului nu este acela de a acorda asistenţă petiţionarului pentru urmărirea unui interes personal.
Orice persoană, indiferent de vârstă, naţionalitate sau rezidenţă, poate depune o plângere împotriva unei autorităţi administrative, dacă aceasta din urmă a lezat-o într-un drept al său.
Ombudsman-ul se poate sesiza şi din oficiu, fără plângere prealabilă, dacă există temeiuri suficiente pentru a o face. Atribuţiile Ombudsman-ului sunt conferite de Constituţie şi toate autorităţile federale, regionale şi locale au datoria de a-l asista în îndeplinirea sarcinilor ce îi revin.
O altă sarcină constituţională importantă este aceea de a întocmi rapoarte către Camera Inferioară a Parlamentului (Nationalrat) şi către dietele regionale (Landtage). În Austria, sistemul administraţiei publice face obiectul controlului efectuat de către autorităţile legislative, acestea din urmă ţinând cont de rezultatele activităţii Ombudsman-ului.
Ombudsman-ul funcţionează în conformitate cu prevederile Constituţiei Federale. El este organizat pe o bază colectivă şi are trei membri. Aceştia sunt aleşi de către camera inferioară a Parlamentului pentru o durată de şase ani şi sunt obligaţi să depună jurământul în faţa Preşedintelui Federal.
În alegerea membrilor Ombudsman-ului, primele trei partide politice reprezentate în Parlament vor desemna câte un candidat la aceasta funcţie.
O dată aleşi, aceştia sunt independenţi şi nu pot fi destituiţi. Preşedinţia instituţiei este asigurată prin rotaţie, în fiecare an şi este strâns legată de puterea de decizie în problemele administrative.
Membrii Ombudsman-ului trebuie să fie eligibili: pe timpul exercitării mandatului ei nu pot face parte din Guvernul Federal sau din Guvernele Landurilor şi nici dintr-un alt organ reprezentativ, iar funcţia lor este incompatibilă cu orice altă funcţie.

Funcţionarii Ombudsman-ului sunt numiţi de către Preşedintele Federal la recomandarea şi pe baza contrasemnăturii preşedintelui instituţiei în cauză. Personalul auxiliar este numit de către preşedintele în exerciţiu, care, din acest punct de vedere, este autoritatea administrativă supremă.
Legea care reglementează organizarea şi funcţionarea Ombudsman-ului (Volksanwaltschaftsgezetz) a fost elaborată în 1982
.
Deciziile colective ale Ombudsman-ului se iau cu prezenţa tuturor membrilor; dacă Legea fundamentală nu prevede altfel, deciziile se iau cu majoritatea voturilor. Abţinerile nu sunt permise.

Conform art.1 alin.4 din legea sus-menţionată, cu excepţia salariului lor, cei trei membri ai instituţiei Ombudsman-ului au rang egal cu un secretar de stat, cu atribuţii specifice.

BELGIA

Baza legală - Legea din 22 martie 1995, care reglementează înfiinţarea mediatorilor federali
. 

Art. 1 din lege  stipulează că mediatorii federali sunt în număr de doi: unul francofon şi unul de limbă olandeză, care au o triplă misiune: 

- reconciliază cetăţeanul cu autorităţile administraţiei federale; 
Misiunea sa principală constă în examinarea plângerilor individuale privind actele emise de structurile administrative sau funcţionarea administraţiilor federale. El analizează conflictele, propune soluţii şi încearcă să reconcilieze cetăţeanul cu administraţia; 
- controlează funcţionarea administraţiei; 
Când se semnalează o funcţionare defectuoasă a administraţiei, mediatorul federal are posibilitatea, la cererea Camerei Reprezentanţilor, să iniţieze o serie de controale. În urma acestora, el înmânează un raport Parlamentului. 
- formulează o serie de recomandări;

 Pe baza constatărilor făcute cu ocazia analizării plângerilor individuale şi a efectuării controalelor, mediatorul federal este îndrituit să formuleze recomandări. După caz, acestea sunt adresate Parlamentului, administraţiei în cauză sau  ministrului de resort. 

În fiecare an, mediatorul federal prezintă Parlamentului un raport privind neajunsurile constatate în cadrul administraţiei federale, progresele înregistrate şi măsurile care ar trebui aplicate. Mediatorul federal constituie astfel o instanţă de recurs pentru cel administrat, un avocat pentru administraţie şi un organism auxiliar pentru Parlament. 

Mediatorul federal este: 

- imparţial. El este numit după o procedură bazată pe nivelul pregătirii academice, a experienţei profesionale şi care exclude orice implicare politică; 

- independent. Mediatorul federal nu primeşte instrucţiuni de la celelalte autorităţi publice şi nu poate fi înlăturat din funcţie pe baza deciziilor luate în îndeplinirea atribuţiilor; 

- asistat de experţi independenţi. 

Pentru ca o persoană să fie numită mediator federal trebuie să îndeplinească următoarele condiţii: să aibă cetăţenie belgiană, să aibă o conduită ireproşabilă şi să se bucure de drepturile civile şi politice, să fie deţinătorul unei diplome, care să îi confere dreptul de acces la funcţiile primului nivel al administraţiei statului, să cunoască celelalte limbi naţionale şi să aibă o experienţă profesională de cel puţin cinci ani, fie în domeniul juridic, administrativ sau social, fie într-un alt domeniu util exercitării funcţiei de mediator federal. 

Pe toată durata mandatului, mediatorii federali nu pot exercita nici una din următoarele funcţii: magistrat, notar sau executor judecătoresc, avocat, ministru al cultelor sau delegat al unei organizaţii recunoscute de lege, o funcţie obţinută prin alegeri, o funcţie remunerată În cadrul serviciilor administrative federale. 

Atribuţiile mediatorului federal 

Mediatorul federal are o funcţie de mediere, de convingere şi de recomandare, deci nu îşi poate impune decizia în faţa autorităţii administrative. 

Dacă se constată că autoritatea administrativă a acţionat cu încălcarea legii, mediatorul federal îi propune acesteia să îşi modifice decizia. Dacă autoritatea administrativă refuză modificarea deciziei, mediatorul federal poate sesiza Parlamentul. 

Mediatorul federal poate refuza examinarea unei plângeri dacă: este anonimă; 

poartă asupra unor fapte care datează de mai mult de un an; nu se referă la o administraţie federală; plângerea a fost respinsă o dată de mediatorul federal, iar cea nouă nu conţine elemente noi; plângerea face obiectul unui proceduri judecătoreşti. 

Pe lângă ombudsmanul federal, funcţionează doi mediatori regionali, la nivelul regiunilor flamandă şi valonă, precum şi o serie de ombudsmani locali (Antwerpen, Bruges, Gent şi Leuven).

FINLANDA

Baza legală - Legea nr. 197/2002 privind Ombudsman-ul Parlamentar

Imediat după obţinerea independenţei sale, Finlanda îşi stabileşte în Constituţia din anul 1919 crearea instituţiei ombudsmanului parlamentar, care era numit de către Parlament, având atribuţii asemănătoare cu cel danez, fiind investit şi cu dreptul de a controla respectarea legalităţii de către tribunale.
Cancelarul Justiţiei şi Ombudsman-ul Parlamentar reprezintă apărătorii supremi ai legii în Finlanda. 
Cancelarul Justiţiei, numit de către Preşedintele Republicii, veghează la respectarea legii de către autorităţi şi acordă o atenţie sporită drepturilor şi libertăţilor fundamentale ale omului. 

 Principalele reglementări privind statutul şi îndatoririle Cancelarului Justiţiei derivă din Constituţia Finlandei (art.109), care defineşte activitatea curţilor de justiţie, alte autorităţi cu atribuţii în domeniu, oficiali, angajaţi. 

Cancelarul Justiţiei are următoarele atribuţii: 
- supraveghează legalitatea actelor oficiale ale Guvernului şi ale Preşedintelui Republicii; 
- furnizează Preşedintelui, Guvernului şi ministerelor informaţii pe probleme juridice; 
- veghează la îndeplinirea obligaţiilor de către instanţele de judecată, alte autorităţi, funcţionarii publici şi alte persoane aflate în serviciul public; 
- monitorizează aplicarea drepturilor şi libertăţilor fundamentale ale omului. 
Ombudsman-ul Parlamentar este o autoritate independentă care veghează la respectarea legii şi la aplicarea drepturilor constituţionale de către autorităţile publice şi funcţionarii publici în exercitarea atribuţiilor ce le revin; investighează plângerile care i se adresează; intervine, din proprie iniţiativă, în probleme de interes major; iniţiază controale ale instituţiilor publice; analizează problemele din domeniul penitenciarelor şi închisorilor, unităţilor militare şi instituţiilor din sectorul asistenţei sociale şi de sănătate, oferindu-le celor aflaţi în astfel de stabilimente posibilitate a de discuta, pe bază de confidenţialitate, cu instituţia în cauză. 

Instituţiile care nu pot face obiectul controlului exercitat de către Avocatul Poporului sunt: Preşedintele Republicii, membrii Parlamentului, Cancelarul Justiţiei, băncile, societăţile comerciale, avocaţii, medicii şi farmaciştii particulari, asociaţiile non-profit şi persoanele fizice. 

În fiecare an, Ombudsman-ul Parlamentar prezintă Parlamentului un raport privind neajunsurile constatate în domeniul aplicării justiţiei, progresele înregistrate şi măsurile care ar trebui aplicate.
FRANŢA

Baza legală - Legea nr.73-6 din anul 1973, prin care se înfiinţează instituţia Mediatorului Republicii, completată de Legea nr.76​-1211 din 1976 şi prin Legea nr.2000-321 din anul 2000. 

Conform legii, Mediatorul era numit prin Decret al Consiliului de Miniştri şi nu putea fi sesizat direct de către beneficiari, ci prin intermediul unui parlamentar, deputat sau senator, mijlocitor între administraţi şi autorităţile publice
. 

De la crearea sa în 1973, a fost extinsă progresiv sfera de competenţă a Mediatorului, fapt ce a impus rolul său în statul de drept. Legea din 12 aprilie 2000, referitoare la drepturile cetăţenilor în relaţiile lor cu administraţia, permite cetăţenilor să se adreseze nu numai Mediatorului Republicii, ci şi omologilor săi străini şi Ombudsman-ului European. Aceeaşi lege desfiinţează funcţia de intermediar a parlamentarului, permiţând oricărei persoane rezidente în Franţa să sesizeze Mediatorul în mod direct. 

În privinţa statutului, Mediatorul este numit pe o perioadă de patru ani, fără posibilitatea reînnoirii mandatului şi se bucură de inamovibilitate. El nu poate fi revocat înainte de expirarea mandatului, excepţie făcând situaţia în care se constată nerespectarea obligaţiilor de serviciu, în unanimitate de către un colegiu alcătuit din vice-preşedintele Consiliului de Stat, preşedintele Curţii de Casaţie şi preşedintele Curţii de Conturi. 

La cele de mai sus se adaugă şi regimul ineligibilităţii, întrucât Mediatorul nu poate fi învestit cu un mandat electiv. El poate deţine totuşi un mandat de consilier regional, general sau municipal şi poate solicita reînnoirea acestuia, dacă mandatul este obţinut anterior numirii în funcţia de Mediator. 

Mediatorul Republicii nu poate nici să decidă, nici să impună hotărâri; el trebuie să convingă. Poate formula recomandările pe care le consideră necesare soluţionării problemelor şi prezintă propuneri pentru îmbunătăţirea activităţii organului respectiv în cazul în care sunt depistate anumite disfuncţionalităţi. Chiar dacă nu are suficientă putere de decizie, el îşi poate face publice recomandările sau propunerile.

Când este sesizat cu o reclamaţie individuală, Mediatorul recomandă autorităţii administrative în cauză o soluţie şi propune măsuri de reformă. Legiuitorul a prevăzut însă trei posibilităţi prin care Mediatorul să îşi poată impune autoritatea şi să sporească eficacitatea propriilor intervenţii: 
- beneficiază de mijloace importante de analiză şi control; 
- dispune în două situaţii speciale de putere de constrângere;

- acţiunile desfăşurate se bucură de o importantă mediatizare. 

Cele două situaţii în care Mediatorul dispune de putere excepţională de constrângere apar atunci când autoritatea competentă refuză aplicarea de sancţiuni persoanei culpabile şi atunci când autoritatea administrativă refuză executarea unei hotărâri judecătoreşti rămase definitive. 
Mediatorul va putea solicita ministrului responsabil sau autorităţii competente să i se transfere orice document sau dosar referitor la o problemă asupra căreia a deschis o cercetare, cu excepţia materiei de secret referitor la apărarea naţională, securitatea statului sau politică externă. 

Mediatorul prezintă Preşedintelui Republicii şi Parlamentului un raport anual privind activitatea desfăşurată.
Germania 

În Germania nu există un Ombudsman la nivel federal, soluţionarea plângerilor cetăţenilor fiind în sarcina Comisiei pentru Petiţii a Bundestag​-ului şi a Parlamentelor din Landuri. 

Conform art.17 din Legea Fundamentală, orice persoană are dreptul de a depune plângere în faţa agenţiilor competente şi a parlamentelor landurilor. 
La nivel de land, singurul ombudsman parlamentar, care poate soluţiona petiţii, fără restricţii, este Ombudsman-ul din Renania-Palatinat. Pe lângă acesta, mai funcţionează Ombudsman-ul ataşat Preşedintelui de Guvern din Mecklenburg- Pomerania de Vest şi Ombudsman-ul pentru probleme sociale şi handicapaţi din Schleswig-Holstein. 

În domeniul militar, art. 45 lit. b din Constituţia Germaniei şi Legea privind Ombudsmanul parlamentar militar (1957), cu modificările ulterioare, înfiinţează Comisarul Parlamentar pentru Forţele Armate (Wehrbeauftragter), care este ales de către Bundestag pe o perioadă de cinci ani. 

Sistemele în care funcţia de control militar este parte a mecanismului de control civil au avantajul de a preveni orice diferenţiere nejustificată între drepturile militarilor şi cele ale populaţiei în general. De asemenea, concentrarea funcţiei Ombudsman-ului într-o singură instituţie înseamnă costuri mai reduse în comparaţie cu cele necesare menţinerii mai multor oficii specializate. Pe de altă parte, este posibil ca mecanismul de control civil să nu aibă pregătirea necesară pentru a aborda chestiuni legate de sectorul de apărare şi să nu sesizeze problemele specifice cu care sunt confruntaţi militarii. 
Sisteme de acest fel funcţionează în Ucraina, Portugalia, Lituania şi Suedia.

Mecanismul independent de control militar are avantajul de a se putea concentra pe chestiuni militare şi de a fi aproape de cei pe care este mandatat să îi controleze. Faptul că rapoartele sale sunt publice întăreşte capacitatea de control a parlamentului şi asigură o mai mare transparenţă şi răspundere a instituţiei militare. Chiar dacă uneori este privit cu rezervă de conducerea militară şi de administraţia civilă a sectorului de securitate, acest mecanism poate, cu condiţia de a fi cu adevărat independent, imparţial, corect şi eficient prin recomandările sale, să se bucure de încredere şi sprijin.

Sistemul descris mai sus nu trebuie confundate cu instituţia avocatului poporului care acordă asistenţă unui client în alegerea şi urmarea unor căi anume de rezolvare a problemelor. Mecanisme de acest fel au proliferat în ultimii ani în sectorul corporativ şi educaţional, precum şi în organizaţiile sociale. 

Comisia pentru Petiţii a Bundestag-ului soluţionează acele plângeri care ţin de executarea legislaţiei federale şi a legislaţiei comunitare, de administraţia federală, autorităţile federale şi alte instituţii care exercită funcţii publice la nivel federal. În interiorul acestor limite, Comisia pentru petiţii soluţionează şi acele plângeri referitoare la celelalte organisme constituţionale ale federaţiei. 

Spre deosebire de instituţia Ombudsman-ului, această comisie nu poate acţiona din proprie iniţiativă, ci numai la cerere. Orice persoană fizică sau juridică, rezidentă conform dreptului civil, poate adresa în scris petiţii, în nume personal, în numele unei terţe persoane sau petiţii în interes general. 

Comisia poate cere Guvernului Federal şi autorităţilor federale să îi pună la dispoziţie anumite documente necesare luării unei decizii. 

Italia 

Nu există Ombudsman naţional în Italia. Au existat discuţii privind o serie de proiecte de lege pentru modificarea Constituţiei, în sensul instituirii funcţiei de Difensore Civico la nivel naţional, dar nici unul dintre aceste proiecte nu a fost supus votului. Prin urmare, instituţia Ombudsman-ului funcţionează doar la nivel regional şi în conformitate cu legislaţia regională.  

Difensore Civico a fost creat în 16 regiuni
 primul, în Toscana, în 1974, după care au urmat Liguria, în acelaşi an, Campania, 1978, Umbria, 1979, Lombardia şi Lazio, 1980, Friuli-Venezia-Giulia, Puglia, Marcia şi Piemont, 1981, Emilia-Romagna, 1984, Calabria, 1985, Basilicata, 1986, Veneto, 1988, Sardinia, 1989 şi VaIle d' Aosta, 1992, precum şi în provinciile autonome Trento şi Bolzano, 1982, respectiv 1983. 

Statutele primelor două regiuni clasifică Ombudsman-ul ca fiind una dintre instituţiile care implică participarea cetăţenilor. Statutul regiunii Lazio atribuie lui Difensore Civico rolul limitat de a cere informaţii de la administraţia regională. Statutul Toscanei, pe de altă parte, menţionează instituţia Ombudsman-ului În secţiunea referitoare la organizarea administrativă, atribuindu-i sarcina de a se asigura că procedurile administrative care implică participarea cetăţenilor sunt aplicate cu respectarea legilor în vigoare. 

Analizând legislaţia regională referitoare la instituţia Ombudsman-ului
, constatăm existenţa unui înalt grad de uniformitate privind numirea lui Difensore Civico, pregătirea sa profesională, durata mandatului, domeniul de competenţă şi metodele de intervenţie. 

Difensore Civico a fost creat în vederea garantării unui sistem de protecţie a drepturilor şi intereselor legitime ale cetăţenilor, împotriva actelor administrative abuzive. 

Numirea lui Difensore Civico este guvernată de un principiu acceptat de mai toate regiunile: el este ales de către Consiliul Regional, cu o majoritate calificată şi este numit în funcţie de către organul executiv. 

Toate legile regionale referitoare la această instituţie menţionează dreptul acesteia la informare, dreptul de a face recomandări instituţiilor publice în cauză şi de a întocmi rapoarte speciale, prin care să atragă atenţia Consiliului Regional asupra situaţiilor problematice. 

Potrivit Legii regionale nr. 8/1974 din Toscana,  Apărătorul Civic va veghea, la cererea cetăţenilor indi​viduali, la desfăşurarea normală a rezolvării problemelor lor în faţa Administraţiei regionale, a unităţilor şi structurilor sale, semnalând organelor regiunii, posibile întârzieri sau nereguli. 
La fiecare şase luni, Apărătorul Civic va trimite spre examinare Consiliului Regional, un raport detaliat asupra activităţii desfăşurată în timpul semestrului şi va indica cazurile în care s-ar observa întârzieri şi nereguli. 

Potrivit art. 5, Apărătorul Civic va fi numit prin Decret al preşedintelui Consiliului, cu prealabila desemnare din partea Consiliului Regional. Desemnarea se face cu votul a două treimi din consilieri. Este numit pentru o perioadă de 5 ani, care poate fi reînnoită o singură dată. Destituirea din funcţie se poate realiza tot cu votul a două treimi din consilierii regionali, pentru motive privind exercitarea competenţelor. Remunerarea funcţiei se face prin Regulamentul intern al Consiliului Regional.
MAREA BRITANIE

Anglia
Ombudsman-ul Parlamentar, numit şi Comisarul Parlamentar pentru Administraţie, soluţionează plângerile cetăţenilor, care consideră că departamentele administrative sau instituţiile publice le-au comis o nedreptate sau acele plângeri legate de accesul la informaţiile oficiale.
Ombudsman-ul îşi exercită atribuţiile independent de Guvern şi nu este considerat a fi funcţionar public. El este membru al Camerei Comunelor, este numit de Regină şi nu i se acordă nici o remuneraţie pentru serviciile prestate în această calitate.
Plângerile adresate Ombudsman-ului şi investigaţiile întreprinse de acesta au caracter confidenţial. Aceste plângeri se pot îndrepta doar împotriva departamentelor administrative centrale şi a altor instituţii publice, excepţie făcând poliţia, magistraţii şi autorităţile locale.
Existenţa unui Parlament şi a unui Guvern în Scoţia şi a unei Adunări Naţionale în Ţara Galilor face ca plângerile împotriva actelor administrative ale instituţiilor publice din aceste regiuni să nu mai fie soluţionate de către Ombudsman-ul Parlamentar, ci de către Comisarul Parlamentar pentru Administraţie din Scoţia şi, respectiv, Comisarul Parlamentar pentru Administraţie din Ţara Galilor.
Nu pot face obiectul plângerilor următoarele: politica Guvernului şi conţinutul textelor de lege; hotărârile magistraţilor şi problemele legate de securitatea naţională; deciziile referitoare la desfăşurarea procedurilor de judecată; tranzacţiile comerciale sau contractuale şi, în general, orice acţiune de la consumarea căreia au trecut 12 luni sau care se poate soluţiona pe cale judecătorească.

Scoţia
Comisarul Parlamentar pentru Administraţie soluţionează acele plângeri îndreptate împotriva actelor administrative întocmite de instituţiile publice aflate în jurisdicţia sa.  Asemenea Ombudsman-ului Parlamentar, Comisarul este numit de către Regină, acţionează independent de Guvern, nu este considerat a fi funcţionar public şi nu este remunerat pentru serviciile sale.

Ţara Galilor
Comisarul Parlamentar pentru această regiune are aceleaşi funcţii şi atribuţii ca omologul său din Scoţia.
Irlanda de Nord
În Irlanda de Nord noţiunea de Avocat al Poporului cuprinde atât Ombudsman-ul, cât şi Comisarul pentru Plângeri.
Ombudsman-ul soluţionează plângerile venite din partea celor care pretind că li s-a comis o nedreptate de către departamentele guvernamentale şi instituţiile publice. Sediul materiei se află în Legea Ombudsman-ului din 1996, iar la 1 decembrie 1997 a fost inclusă, printr-un amendament, şi instituţia Comisarului pentru Plângeri şi o dată cu aceasta s-a extins sfera de competenţă şi la plângerile împotriva tuturor celor care acordă asistenţă medicală.
Ombudsman-ul Irlandei de Nord acţionează în deplină independenţă faţă de Parlament, este numit de Regină, ca şef al statului, şi, asemenea Comisarilor din Scoţia şi Ţara Galilor, nu este remunerat pentru serviciile aduse.
Investigaţiile efectuate de Ombudsman se răsfrâng asupra tuturor consiliilor locale, a comisiilor de educaţie şi învăţământ, asupra serviciilor de sănătate şi asistenţă socială, precum şi asupra tuturor departamentelor guvernamentale şi a agenţiilor acestora.
Olanda

Baza legală - Constituţia Olandei; Legea privind Ombudsman-ul Naţional.
După două decenii de dezbateri în cercuri academice şi politice, la 1 ianuarie 1982 a fost înfiinţat Ombudsman-ul Naţional, instituţie creată pentru a da cetăţenilor posibilitatea de a depune plângeri împotriva actelor administraţiei centrale, în faţa unui organism independent şi imparţial.

Din 25 martie 1999, Ombudsman-ul Naţional şi-a găsit consacrarea şi în Constituţia Olandei, art.78 lit. a plasând această instituţie în Capitolul 4, după Consiliul de Stat şi Curtea de Conturi
.
Primul paragraf al acestui articol stipulează următoarele: Ombudsman-ul Naţional va investiga, la cerere sau din proprie iniţiativă, activitatea autorităţilor guvernamentale centrale şi a altor autorităţi desemnate prin lege.
În Olanda, Ombudsman-ul Naţional reprezintă unul dintre Consiliile Superioare al Statului (Hoge Colleges van Staat), alături de cele două Camere ale Parlamentului, Consiliul de Stat (Raad van Stoat) şi Curtea de Conturi (Algemene Rekenkamer). Consiliile Superioare ale Statului se caracterizează printr-o independenţă formală faţă de Guvern. O altă dovadă a independenţei Ombudsman-ului faţă de Executiv este faptul că el este numit de către Camera Inferioară, şi nu de către Coroană, ceea ce este destul de neobişnuit pentru sistemul constituţional olandez.
 Numirea Ombudsman-ului este precedată de recomandarea unei comisii alcătuite din Vice-preşedintele Consiliului de Stat, Preşedintele Curţii Supreme de Justiţie şi Preşedintele Curţii de Conturi. Ombudsman-ul Naţional este numit pe o perioadă de şase ani, cu posibilitatea reînnoirii mandatului.
Legea interzice Ombudsman-ului să deţină alte funcţii publice incompatibile cu îndeplinirea atribuţiilor care îi revin sau care contravin imparţialităţii, independenţei şi încrederii de care se bucură. În acest sens, Avocatul Poporului nu poate ocupa o funcţie electivă într-o instituţie publică, o funcţie pentru care primeşte o remuneraţie fixă, nu poate fi membru al unui consiliu consultativ administrativ şi nici avocat sau notar.
Statutul Ombudsman-ului Naţional este stabilit prin lege
 şi este asemănător celui al deţinătorilor de funcţii politice. Modul de remunerare este stipulat printr-o lege separată, iar cuantumul salariului este egal cu cel al miniştrilor.

De asemenea, potrivit art.6 din Legea privind Ombudsman-ul Naţional (Wet Nationale Ombudsman) dispoziţiile vizând schema de pensii pentru deţinătorii de funcţii publice se aplică şi ombudsman-ului care este tratat ca un membru al Camerei Reprezentanţilor.

Sarcina principală a Ombudsman-ului Naţional este aceea de controla
activitatea autorităţilor administrative şi de a decide dacă ea este pertinentă sau nu. 

Portugalia

Baza legală - Constituţia Portugaliei şi Legea nr.9 din 9 aprilie 1991, modificată prin Legea nr.30 din 14 august 1996 şi Legea nr.52-A din 10 octombrie 2005
.
Funcţiile, atribuţiile şi întinderea acestora apropie Ombudsman-ul portughez de modelul scandinav: controlul activităţii administrative, legitimitatea parlamentară, independenţa în exercitarea funcţiilor, atribuţia de a face recomandări autorităţilor publice, pentru remedierea ilegalităţilor şi a actelor injuste, precum şi sarcina de cooperare cu organismele şi serviciile în cauză.
Pe de altă parte, ca Provedor de Justica, Ombudsman-ul are o mare putere de iniţiativă in materia contenciosului constituţional, în sensul că poate să ceară Curţii Constituţionale efectuarea unui control al constituţionalităţii legilor.
Prin intermediul procurorului, Ombudsman-ul intervine şi în domeniul procedurii penale, al procedurii administrative şi al nulităţii clauzelor contractuale abuzive.
Legea nr. 9 din anul 1991 stipulează că Ombudsman-ul este un organism public, ales de Parlament şi ale cărui funcţii constau în apărarea şi promovarea drepturilor şi libertăţilor, păstrarea şi legitimarea intereselor cetăţenilor şi garantarea prin mijloace informale că exercitarea puterilor publice se face conform legii.
În îndeplinirea atribuţiilor, Ombudsman-ul se bucură de independenţă totală, în competenţa sa intrând activităţile administraţiei centrale, regionale şi locale, ale forţelor armate, ale instituţiilor şi întreprinderilor publice, ale întreprinderilor concesionare de servicii publice sau care administrează domeniu public.
Activitatea Ombudsman-ului poate fi extinsă şi la relaţiile dintre persoanele fizice, ori de câte ori se pune problema protecţiei drepturilor şi libertăţilor cetăţeneşti.
În privinţa alegerii sale de către Parlament, aceasta se face cu două treimi din majoritatea membrilor prezenţi, iar numirea se face pe o perioadă de patru ani, cu posibilitatea înnoirii mandatului o singură dată.
Odată numit, Ombudsman-ul este independent şi inamovibil. El nu poate fi tras la răspundere civilă sau penală pentru recomandările pe care le face, pentru opiniile exprimate sau pentru deciziile luate în îndeplinirea atribuţiilor de serviciu. Totodată, ocupantul aceste funcţii nu poate fi arestat sau încarcerat, decât cu autorizaţia Parlamentului şi se bucură de o serie de alte drepturi şi privilegii privind remunerarea.
Pe de altă parte, Ombudsman-ului i se aplică aceleaşi incompatibilităţi, ca şi magistraţilor de la instanţele de judecată. El nu poate face parte din nici un partid politic, din nici o asociaţie şi nu se poate angaja în activităţi partizane sau de natură publică.

SUEDIA

Baza legală - Legea Ombudsman-ului Parlamentar (1980).
Instituţia Ombudsman-ului Parlamentar (Riksdagens Ombudsman) datează din 1809 şi a fost creat pentru a furniza Riksdag-ului un mijloc de control asupra modului în care magistraţii, funcţionarii publici şi cadrele militare respectă legile
.
Instituţia are caracter constituţional şi este un mijloc de control al Parlamentului asupra Guvernului.
Ombudsman-ii sunt în număr de patru şi sunt aleşi pe o perioadă de patru ani. Preşedintele Ombudsman-ului Parlamentar este responsabil cu administrarea instituţiei şi cu definirea principalelor activităţi.
Controlul se exercită asupra tuturor agenţiilor guvernamentale, centrale şi locale, asupra comisiilor şi staff-ului acestora, precum şi asupra tuturor persoanelor care exercită funcţii de autoritate publică. Nu pot face obiectul controlului miniştrii, membrii Riksdag-ului şi membrii Consiliilor Municipale, aleşi în mod direct de către cetăţeni. Fiecare Ombudsman dispune de un domeniu propriu de supraveghere şi control şi se bucură de autonomie deplină în îndeplinirea atribuţiilor. Cu toate acestea, una dintre comisiile permanente ale Parlamentului verifică rapoartele oficiale ale Ombudsman-ilor.
Ombudsman-ul Parlamentar exercită şi funcţia de procuror special în cazurile de încălcare a îndatoririlor în serviciul civil şi este împuternicit să ia măsuri disciplinare în astfel de situaţii.

 În doctrină s-a încercat caracterizarea sintetică a instituţiei Ombudsman-ului suedez. Principalele caracteristici ale modelului suedez de ombudsman sunt următoarele: 
- independenţă funcţională;

- obiectivitate şi corectitudine;

- competenţă şi eficienţă;

- permanenţă şi continuitate;

- accesibilitate pentru public;

- utilizarea de proceduri necostisitoare, neprotocolare şi rapide;

- competenţă pentru acţiuni de investigare;

- acces la arhivele guvernului; 
- competenţe de a controla agenţii, instituţii şi departamente;

- competenţe de a recomanda măsuri corective, de a ordona sau impune sancţiuni şi de a emite rapoarte.
Pe lângă Ombudsman-ii Parlamentari activează şi Ombudsman-ii numiţi de Guvern: Ombudsman-ul consumatorului, Ombudsman-ul garant al egalităţii de şanse, Ombudsman-ul pentru discriminările etnice, Ombudsman-ul pentru discriminările pe bază de orientare sexuală, Ombudsman-ul copilului, Ombudsman-ul pentru persoanele handicapate şi Ombudsman-ul public pentru presă.
� http://www.volksanw.gv.at/downloads/830d1/va-broschuere-englisch-homepage.pdf


� http://www.volksanw.gv.at/en/legal-bases


� http://www.ioi-europe.org/legalbases/belgium.pdf


� http://www.oikeusasiamies.fi/Resource.phx/eoa/english/lawlinks/act-ombudsman.htx


� http://www.springerlink.com/content/rwk52w6011336011/


� http://www.difensorecivico.lombardia.it/


� Legea nr. 127/1997 privind măsuri urgente pentru simplificarea activităţii administrative şi a procedurilor decizionale şi de control, Decretul legislativ nr. 267/2000 privind autorităţilor locale, Legea cadru nr. 104/1992 privind asistenţa, integrarea socială şi drepturile persoanelor cu dizabilităţi.   


� http://www.nationaleombudsman.nl/english/ombudsman/act/nationalombudsmanact.pdf


� http://www.nationaleombudsman.nl/english/ombudsman/the_institution/high_counsil_of_state.asp 


� http://www.provedor-jus.pt/Ingles/OmbudsmanStatute.htm


� http://www.jo.se/Page.aspx?MenuId=37&MainmenuId=12&ObjectClass=DynamX_Documents&Language=en

